b"\n_START_ARTICLE_\nDiadokenes krig\n_START_SECTION_\nDen lamiske krig\n_START_PARAGRAPH_\nDa nyheten om Aleksanders d\xc3\xb8d n\xc3\xa5dde fram til Hellas, inspirerte det til et oppr\xc3\xb8r, kjent som den lamiske krigen, som fikk sitt navn etter byen Lamia i dagens Fthiotis hvor krigen forl\xc3\xb8p. Athen og andre byer gikk sammen om \xc3\xa5 beleire Antipatros' festning i Lamia. Antipatros fikk hjelp fra en h\xc3\xa6rstyrke som ble sendt av Leonnatos, men han ble selv drept i kampene. Krigen sluttet ikke f\xc3\xb8r Krateros kom med en fl\xc3\xa5te som beseiret athenerne i slaget ved Krannon den 5. september 322 f.Kr. For en tid f\xc3\xb8rte dette til en avslutning av den greske motstanden mot makedonsk overherred\xc3\xb8mme. I mellomtiden m\xc3\xa5tte Peithon sl\xc3\xa5 ned et oppr\xc3\xb8r fra greske bosettere i de \xc3\xb8stlige delene av riket, og Perdikkas og Eumenes undertrykket Kappadokia.\n_START_SECTION_\nDiadokenes f\xc3\xb8rste krig, 322\xe2\x80\x93320 f.Kr.\n_START_PARAGRAPH_\nSnart br\xc3\xb8t de indre motsetningene ut i stridigheter. Perdikkas' tilbud om ekteskap med Aleksanders s\xc3\xb8ster Kleopatra av Makedonia, hvilket ble oppfattet som en farlig allianse, f\xc3\xb8rte til at Antipatros, Krateros, Antigonos og Ptolemaios I Soter gikk sammen i oppr\xc3\xb8r mot ham. Det faktiske utbruddet av krigen ble utl\xc3\xb8st av Ptolemaios stjal liket av Aleksander, og tok det med til Egypt. Selv om Eumenes slo ned oppr\xc3\xb8rere i Anatolia i et slag hvor Krateros ble drept, var det hele for ingenting da Perdikkas selv ble myrdet i konspirasjon av sine egne h\xc3\xa6rf\xc3\xb8rere Peithon, Selevkos og Antigenes under en invasjon av Egypt._NEWLINE_Ptolemaios kom til en enighet med Perdikkas' mordere, noe som gjorde Peithon og Filip III Arrhidaios til regenter som erstatning for Perdikkas, men snart kom disse til en ny enighet med Antipatros i delingen i Triparadeisos. Antipatros ble gjort til regent av riket, og de to kongene ble forflyttet til Makedonia. Antipatros fikk ansvaret av Frygia, Lykia, og Pamfylia og til disse ble Lykaonia lagt til. Ptolemaios beholdt Egypt, Lysimakhos beholdt Trakia, mens de tre morderne av Perdikkas \xe2\x80\x94 Selevkos, Peithon og Antigenes \xe2\x80\x94 ble gitt henholdsvis provinsene Babylonia, Media, og Susiana. Arrhidaios, den tidligere regenten fikk Hellespont i Frygia. Antipatros hadde ansvaret for oppgaven med \xc3\xa5 fjerne Perdikkas' tidligere st\xc3\xb8ttespiller Eumenes. Oppsummert s\xc3\xb8rget Antipatros for at han ga seg selv kontrollen over Europa mens Antigonos I Monofthalmos, som lederen av den st\xc3\xb8rste h\xc3\xa6ren \xc3\xb8st for Hellespont, hadde en tilsvarende posisjon i Asia.\n_START_SECTION_\nDiadokenes andre krig, 319\xe2\x80\x93315 f.Kr.\n_START_PARAGRAPH_\nKrigen br\xc3\xb8t imidlertid snart ut igjen da Antipatros d\xc3\xb8de i 319 f.Kr. Ved \xc3\xa5 g\xc3\xa5 forbi sin egen s\xc3\xb8nn Kassandros, erkl\xc3\xa6rte Antipatros at Polyperkon var hans etterf\xc3\xb8lger som regent for Aleksanders rike. En borgerkrig br\xc3\xb8t snart ut i Makedonia og Hellas mellom Polyperkon og Kassandros. Den sistnevnte fikk st\xc3\xb8tte fra Antigonos I Monofthalmos og Ptolemaios I Soter. Polyperkon allierte seg med Eumenes i Asia, men ble fordrevet fra Makedonia av Kassandros, og flyktet til Epirus med barnekongen Aleksander IV og hans mor Roxane. I Epirus slo han sammen sine styrker med styrkene til Olympias, Aleksander den stores mor, og sammen invaderte de p\xc3\xa5 nytt Makedonia i 317 f.Kr. De ble m\xc3\xb8tt av en h\xc3\xa6r ledet av Filip III Arrhidaios og hans hustru Eurydike. Men denne h\xc3\xa6ren deserterte n\xc3\xa6rmest umiddelbart, og Filip og Eurydike stod tilbake prisgitt Olympias' n\xc3\xa5de. Hun s\xc3\xb8rget for at de ble drept. Kort tid etter snudde Olympias hell; Kassandros seiret og tok Olympias til fange. Han fikk henne henrettet, og tok deretter kontrollen over Makedonia, guttekongen og hans mor Roxana._NEWLINE_I \xc3\xb8st ble Eumenes gradvis drevet tilbake i \xc3\xb8st av Antigonos' styrker. Etter store kamper i 316 f.Kr. i slagene ved Paraitakene og Gabiene ble Eumenes til sist forr\xc3\xa5dt og henrettet av Antigonos. Med det hadde Antigonos total og ubestridt kontroll over de asiatiske omr\xc3\xa5dene av riket.\n_START_SECTION_\nDiadokenes tredje krig, 314\xe2\x80\x93311 f.Kr.\n_START_PARAGRAPH_\nI denne krigen hadde Antigonos I Monofthalmos vokst seg for mektig for at de andre herskerne kunne tolerere ham. Han sto overfor Ptolemaios I Soter, Lysimakhos, og Kassandros. Antigonos invaderte Syria som da var under Ptolemaios' kontroll, og beleiret byen Tyr i F\xc3\xb8nikia i mer enn et \xc3\xa5r. Han allierte seg med Polyperkon, som fortsatt kontrollerte deler av Peloponnes s\xc3\xb8r p\xc3\xa5 det greske fastlandet, og proklamerte frihet for grekerne for \xc3\xa5 f\xc3\xa5 de over p\xc3\xa5 hans side. Men selv om Kassandros var fristet til \xc3\xa5 inng\xc3\xa5 fredsavtale med Antigonos, snudde krigslykken i Asia mot den en\xc3\xb8yde generalen Antigonos. En styrke som ble sendt av ham under ledelse av h\xc3\xa6rf\xc3\xb8reren Athenaios klarte ikke \xc3\xa5 undertrykke nabateere s\xc3\xb8r for Judea. Ptolemaios invaderte Syria og beseiret Antigonos' s\xc3\xb8nn Demetrios I Poliorketes i slaget ved Gaza i 312 f.Kr., og samtidig sikret Selevkos I Nikator seg kontrollen over Babylon og dermed ogs\xc3\xa5 over de \xc3\xb8stlige besittelsene av Aleksanders tidligere rike. Selv om Antigonos inngikk et kompromiss av en fredsavtale med Ptolemaios, Lysimakhos, og Kassandros, fortsatte han krigen mot Selevkos og fors\xc3\xb8kte \xc3\xa5 gjenvinne kontrollen av de \xc3\xb8stlige provinsene av riket. Han klarte \xc3\xa5 komme s\xc3\xa5 langt som til Babylon i 310 f.Kr., men den babylonske krig (311\xe2\x80\x93309 f.Kr.) endte med hans nederlag._NEWLINE_Omtrent samtidig fikk Kassandros den unge konge Aleksander IV og hans mor Roxane myrdet, noe som ble skjebnen til de fleste av Aleksander den stores slekt, og som ogs\xc3\xa5 betydde at argeadedynastiet som hadde styrt over Makedonia i flere \xc3\xa5rhundrer d\xc3\xb8de ut. I \xc3\xb8yeblikket fortsatte de ulike hellenistiske generalene \xc3\xa5 anerkjenne den d\xc3\xb8de barnekongen Aleksander som konge ettersom Kassandros ikke offentliggjorde at gutten og hans mor var d\xc3\xb8de, men det synes klart at f\xc3\xb8r eller senere ville \xc3\xa9n eller flere av generalene ha gjort krav p\xc3\xa5 konged\xc3\xb8mmet som Aleksanders etterf\xc3\xb8lger.\n_START_SECTION_\nDiadokenes fjerde krig, 308\xe2\x80\x93301 f.Kr.\n_START_PARAGRAPH_\nKrigen br\xc3\xb8t snart ut igjen. Ptolemaios I Soter hadde utvidet sin makt til Egeerhavet og til Kypros, mens Selevkos I Nikator dro rundt i \xc3\xb8st for \xc3\xa5 samle sin kontroll over de store \xc3\xb8stlige delene av riket. Antigonos I Monofthalmos fortsatte krigen ved \xc3\xa5 sende sin s\xc3\xb8nn Demetrios I Poliorketes til Hellas for \xc3\xa5 ta kontrollen der. I 307 underla han seg Athen og forviste Demetrios fra Faleron, Kassandros guvern\xc3\xb8r, og utropte at Athen var blitt fri igjen. Deretter vendte han sin oppmerksomhet mot Ptolemaios, invaderte Kypros og beseiret den egyptiske fl\xc3\xa5ten i slaget ved Salamis. I kj\xc3\xb8lvannet av denne seieren tok b\xc3\xa5de Antigonos og Demetrios kronen, og de ble kort tid etter fulgt av Ptolemaios, Selevkos, Lysimakhos og til sist ogs\xc3\xa5 av Kassandros, som hver av dem hevdet \xc3\xa5 v\xc3\xa6re konge av Aleksanders rike._NEWLINE_I 306 f.Kr. fors\xc3\xb8kte Antigonos \xc3\xa5 invadere Egypt, men uv\xc3\xa6r forhindret Demetrios fl\xc3\xa5te fra \xc3\xa5 skaffe ham forskninger og han ble tvunget til \xc3\xa5 vende om. P\xc3\xa5 dette tidspunktet var b\xc3\xa5de Kassandros og Ptolemaios svekket, og Selevkos okkuperte fortsatt i \xc3\xb8st. Antigonos og Demetrios vendte deres oppmerksomhet mot Rhodos som ble beleiret av Demetrios' tropper i 305 f.Kr., men \xc3\xb8ya fikk st\xc3\xb8tte og forskninger fra Ptolemaios, Lysimakhos og Kassandros. Til sist inngikk folket p\xc3\xa5 \xc3\xb8ya et kompromiss med Demetrios \xe2\x80\x93 de ville st\xc3\xb8tte Antigonos og Demetrios mot alle deres fiender, unntatt mot Ptolemaios i Egypt. Det var grunnet hans rolle i \xc3\xa5 beskytte Rhodos at Ptolemaios tok epitet Sotor (\xc2\xabFrelseren\xc2\xbb), men seieren tilh\xc3\xb8rte til sist Demetrios, og den ga ham frie hender til \xc3\xa5 angripe Kassandros i Hellas. Demetrios vendte tilbake til det greske fastlandet, beseiret Kassandros og dannet et nytt hellenistisk forbund, med seg selv som \xc3\xb8verste h\xc3\xa6rf\xc3\xb8rer, for \xc3\xa5 forsvare de greske byene mot alle fiender, i s\xc3\xa6rdeleshet Kassandros._NEWLINE_Stilt overfor disse katastrofene s\xc3\xb8kte Kassandros om fredsavtale, men Antigonos avviste ham og Demetrios invaderte Thessalia hvor han og Kassandros m\xc3\xb8tte hverandre p\xc3\xa5 nytt i stridigheter som dog ikke ble avgj\xc3\xb8rende. Men n\xc3\xa5 kalte Kassandros inn st\xc3\xb8tte fra alle sine allierte, og Antolia ble invadert av Lysimakhos, noe som tvang Demetrios til \xc3\xa5 forlate Thessalia og sende sine h\xc3\xa6rer til Anatolia for \xc3\xa5 gi st\xc3\xb8tte til sin far. Med st\xc3\xb8tte fra Kassandros tok Lysimakhos det meste av vestlige Anatolia, men ble snart, i 301 f.Kr., isolert av Antigonos og Demetrios i n\xc3\xa6rheten av Ipsos i Frygia. Her kom den avgj\xc3\xb8rende innblandingen fra Selevkos I Nikator som kom i tide for \xc3\xa5 redde Lysimakhos fra katastrofe og knuste fullstendig Antigonos i slaget ved Ipsos. Antigonos ble drept i kampene, og Demetrios flyktet tilbake til Hellas for \xc3\xa5 fors\xc3\xb8ke \xc3\xa5 bevare levningene av sitt herred\xc3\xb8mme der. Lysimakhos og Selevkos delte opp Antigonos' besittelser i Anatolia seg imellom. Lysimakhos fikk vestlige Anatolia, og Selevkos tok resten, unntatt Kilikia og Lykia som gikk til Kassandros' bror Pleistarchos.\n_START_SECTION_\nKamp om Makedonia, 298\xe2\x80\x93285 f.Kr.\n_START_PARAGRAPH_\nHendelsene i det neste ti\xc3\xa5ret og et halvt var sentrert rundt ulike intriger for kontrollen over selve Makedonia. Kassandros d\xc3\xb8de i 298 f.Kr., og hans s\xc3\xb8nner, Antipatros II og Aleksander V, som ble samkonger av Makedonia, viste seg absolutt ikke som kraftfulle herskere. Etter \xc3\xa5 ha kranglet med sin eldre bror henvendte Aleksander V seg til den gamle fiende Demetrios, som da hadde tatt tilbake kontrollen over Kypros, Peloponnes, og mange av \xc3\xb8yene i Egeerhavet. Han hadde raskt tatt kontrollen over Kilikia og Lykia fra Kassandros' bror, foruten ogs\xc3\xa5 Pyrrhus (egentlig Pyrrhos), konge av Epirus. Etter at Pyrrhus hadde blandet seg inn for ta kontrollen over grenseregionen i Ambrakia (omr\xc3\xa5det rundt Epirus vest i Hellas), invaderte Demetrios, drepte Aleksander V og tok selv kontrollen over Makedonia i 294 f.Kr. Antipatros II r\xc3\xb8mte til Trakia for \xc3\xa5 s\xc3\xb8ke tilflukt hos sin svigerfar Lysimakhos som s\xc3\xb8rget for \xc3\xa5 drepe ham. Mens Demetrios konsoliderte sin kontroll over det greske fastlandet ble hans mer perifere besittelser angrepet og erobret av Lysimakhos som styrte over det meste av vestlige Anatolia, Selevkos som tok det meste av Kilikia, og Ptolemaios som gjenerobret Kypros, \xc3\xb8stlige Kilikia og Lykia._NEWLINE_Ikke lenge etter ble Demetrios tvunget vekk fra Makedonia av et oppr\xc3\xb8r st\xc3\xb8ttet av en allianse av Lysimakhos og Pyrrhus. De delte kongeriket Makedonia mellom seg, og etterlot Hellas under kontroll av Demetrios' s\xc3\xb8nn Antigonos II Gonatas. Demetrios gikk til angrep og invaderte i \xc3\xb8st i 287 f.Kr., og selv om han innledningsvis var suksessfull, ble han til sist nedkjempet og tatt til fange av Selevkos I Nikator i 286 f.Kr. En knekt Demetrios drakk seg etter sigende til d\xc3\xb8de to \xc3\xa5r senere.\n_START_SECTION_\nKampen mellom Lysimakhos og Selevkos, 285\xe2\x80\x93281 f.Kr.\n_START_PARAGRAPH_\nSelv om Lysimakhos og Pyrrhus hadde samarbeidet om \xc3\xa5 drive Antigonos II Gonatas ut av Thessalia og Athen i kj\xc3\xb8lvannet av at Demetrios ble tatt til fange, gikk alliansen snart i oppl\xc3\xb8sning og Lysimakhos presset Pyrrhus ut av hans andel av Makedonia._NEWLINE_Dynastiske stridigheter oppsto Egypt da Ptolemaios besluttet \xc3\xa5 gj\xc3\xb8re sin yngre s\xc3\xb8nn Ptolemaios II Filadelfos til sin arving framfor den eldre Ptolemaios Keraunos. Sistnevnte flyktet til Selevkos. Den aldrende Ptolemaios I Soter, som hadde opprettet ptolemeerdynastiet og gjort seg selv til konge og farao i Egypt, d\xc3\xb8de fredelig i sin seng i 282 f.Kr., og Filadelfos etterfulgte ham._NEWLINE_Snart gjorde Lysimakhos den katastrofale feiltagelsen \xc3\xa5 f\xc3\xa5 sin s\xc3\xb8nn Agathokles med sin andre hustru Arsinoe II av Egypt myrdet (ble det sagt). Agathokles enke Lysandra (datter av Ptolemaios I Soter) flyktet til Selevkos som da erkl\xc3\xa6rte krig mot Lysimakhos. Selevkos, etter \xc3\xa5 ha gjort sin s\xc3\xb8nn Antiokos I Soter til hersker over hans asiatiske besittelser, beseiret og drepte Lysimakhos i slaget ved Korupedion i februar 281 f.Kr. i n\xc3\xa6rheten av Sardis i Lydia. Selevkos fikk dog ikke nyte seieren lenge. Han ble rett etter myrdet av Ptolemaios Keraunos av grunner som er uklare.\n_START_SECTION_\nGalliske invasjoner og konsolidering, 280\xe2\x80\x93275 f.Kr.\n_START_PARAGRAPH_\nHeller ikke Ptolemaios Keraunos fikk nyte \xc3\xa5 styre Makedonia i lengre tid. Lysimakhos' d\xc3\xb8d hadde etterlatt Makedonias grense ved Donau \xc3\xa5pen for invasjoner av barbarer nordfra, og snart herjet ulike galliske stammer gjennom Makedonia og videre inn i Hellas, og invaderte deretter Anatolia. Ptolemaios Keraunos ble drept i kamp mot barbarene, og etter flere \xc3\xa5r med kaos, var det ingen andre enn Antigonos II Gonatas som sto fram som hersker av Makedonia. I Asia greide Selevkos' s\xc3\xb8nn Antiokos I Soter \xc3\xa5 beseire de galliske angriperne som da bosatte seg sentralt i Anatolia i den delen av \xc3\xb8stlige Frygia som deretter ble kjent som Galatia etter dem._NEWLINE_Da, etter bortimot femti \xc3\xa5r etter Aleksander den stores d\xc3\xb8d, ble en form for orden innf\xc3\xb8rt. Ptolemaios styrte over Egypt, s\xc3\xb8rlige Syria (kjent som Koilesyria, og ulike omr\xc3\xa5der ved s\xc3\xb8rkysten av Anatolia. Antiokos fra selevkidedynastiet hersket over det store asiatiske omr\xc3\xa5det til Aleksanders tidligere rike, mens Makedonia og Hellas (med unntak av det aitoliske forbundet) havnet under Antigonos II Gonatas' herred\xc3\xb8mme."